CELEX: 32009R1292
Language: el
Date: 2009-12-21 00:00:00
Title: Κανονισμός (ΕΕ) αριθ. 1292/2009 της Επιτροπής, της 21ης Δεκεμβρίου 2009 , για παρέκκλιση από τους κανονισμούς (ΕΚ) αριθ. 675/2009, (ΕΚ) αριθ. 676/2009 και (ΕΚ) αριθ. 677/2009 σχετικά με την προκήρυξη διαγωνισμού για τη μείωση του δασμού κατά την εισαγωγή σόργου στην Ισπανία, για τη μείωση του δασμού κατά την εισαγωγή αραβοσίτου στην Ισπανία και για τη μείωση του δασμού κατά την εισαγωγή αραβοσίτου στην Πορτογαλία προέλευσης τρίτων χωρών, όσον αφορά την καταληκτική ημερομηνία του διαγωνισμού

24.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 347/22
            
         
      ΚΑΝΟΝΙΣΜΌΣ (ΕΕ) αριθ. 1292/2009 ΤΗΣ ΕΠΙΤΡΟΠΉΣ
   
   της 21ης Δεκεμβρίου 2009
   για παρέκκλιση από τους κανονισμούς (ΕΚ) αριθ. 675/2009, (ΕΚ) αριθ. 676/2009 και (ΕΚ) αριθ. 677/2009 σχετικά με την προκήρυξη διαγωνισμού για τη μείωση του δασμού κατά την εισαγωγή σόργου στην Ισπανία, για τη μείωση του δασμού κατά την εισαγωγή αραβοσίτου στην Ισπανία και για τη μείωση του δασμού κατά την εισαγωγή αραβοσίτου στην Πορτογαλία προέλευσης τρίτων χωρών, όσον αφορά την καταληκτική ημερομηνία του διαγωνισμού
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 144 σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Με τους κανονισμούς (ΕΚ) αριθ. 675/2009 (2), (ΕΚ) αριθ. 676/2009 (3) και (ΕΚ) αριθ. 677/2009 (4) της Επιτροπής προκηρύχθηκαν διαγωνισμοί για τη μείωση του δασμού που αναφέρεται στο άρθρο 136 του κανονισμού (ΕΚ) αριθ. 1234/2007 για το σόργο που εισάγεται στην Ισπανία, για τον αραβόσιτο που εισάγεται στην Ισπανία και για τον αραβόσιτο που εισάγεται στην Πορτογαλία, αντιστοίχως.
            
         
               (2)
            
            
               Από την ημερομηνία προκήρυξης των διαγωνισμών μέχρι τις 17 Νοεμβρίου 2009, η εισαχθείσα ποσότητα αραβοσίτου στην Ισπανία, η οποία μπορεί να καταλογιστεί στην ποσόστωση με μειωμένο εισαγωγικό δασμό, από την οποία έχουν αφαιρεθεί οι ποσότητες προϊόντων υποκατάστασης των σιτηρών που αναφέρονται στο άρθρο 2 παράγραφος 1 του κανονισμού (ΕΚ) αριθ. 1296/2008 της Επιτροπής, της 18ης Δεκεμβρίου 2008 για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβοσίτου και σόργου στην Ισπανία και αραβοσίτου στην Πορτογαλία (5), καλύπτει μόνο 13 % της ποσόστωσης. Η ποσότητα σόργου που εισήχθη στην Ισπανία και είναι δυνατό να καταλογιστεί στην ποσόστωση με μειωμένο εισαγωγικό δασμό είναι αμελητέα. Η ποσότητα αραβοσίτου που εισήχθη στην Πορτογαλία και μπορεί να καταλογιστεί στην ποσόστωση με μειωμένο εισαγωγικό δασμό καλύπτει μόνο 13 % της ποσόστωσης. Λαμβανομένων υπόψη των συνθηκών στην αγορά της Ισπανίας και της Πορτογαλίας, η προκήρυξη των διαγωνισμών μέχρι τις 17 Δεκεμβρίου 2009 δεν αναμένεται να οδηγήσει στην εισαγωγή επαρκών ποσοτήτων για την κάλυψη των ποσοστώσεων.
            
         
               (3)
            
            
               Ως εκ τούτου, πρέπει να παραταθούν οι διαγωνισμοί για τη μείωση του δασμού κατά την εισαγωγή αραβοσίτου και σόργου στην Ισπανία και αραβοσίτου στην Πορτογαλία μέχρι το τέλος Μαΐου 2010, ώστε να χρησιμοποιηθούν πλήρως οι ποσοστώσεις εισαγωγής.
            
         
               (4)
            
            
               Η Διαχειριστική Επιτροπή για την Κοινή Οργάνωση των Γεωργικών Αγορών δεν εξέδωσε γνώμη εντός της προθεσμίας που όρισε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση του άρθρου 2 του κανονισμού (ΕΚ) αριθ. 675/2009, του άρθρο 2 του κανονισμού (ΕΚ) αριθ. 676/2009 και του άρθρου 2 του κανονισμού (ΕΚ) αριθ. 677/2009, οι διαγωνισμοί παρατείνονται μέχρι τις 27 Μαΐου 2010.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Λήγει στις 28 Μαΐου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Δεκεμβρίου 2009.
      
         
            Για την Επιτροπή,
         
         
            εξ ονόματος του Προέδρου,
         
         Neelie KROES
         
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 196 της 28.7.2009, σ. 5.
   
      (3)  ΕΕ L 196 της 28.7.2009, σ. 6.
   
      (4)  ΕΕ L 196 της 28.7.2009, σ. 7.
   
      (5)  ΕΕ L 340 της 19.12.2008, σ. 57.